《泛舟淮安城西历游湖上诸园晚归迟月 其三》
清代·万光泰

枚生作赋处，垂柳青依依。东皇妒青眼，团作飞绵飞。

攀条欲赠妒，绕树风吹衣。流萍俄已满，晚日将无归。

历历鹭依岸，明明鱼拥矶。潜闻芦雨涩，尽卷蒲烟微。

栖禽噪林隙，孤磬开僧扉。明镫水面静，圆月城隅辉。

却顾共游处，乱云迷夕霏。

作者简介：万光泰（1712-1750）字循初，一字柘坡，浙江秀水人，乾隆元年（1736）举人，举博学鸿词。著有《柘坡居士集》《遂初堂类音辨》《汉音存正》等。